CHO ดิ่งหนัก 6% วิตกข่าวลือ ขสมก.เช่าเมล์ NGV “เบสท์ริน”
CHO ดิ่งหนัก 6% วิตกข่าวลือ ขสมก.เช่าเมล์ NGV "เบสท์ริน" ล่าสุด ณ เวลา 15.57 น. อยู่ที่ระดับ 1.54 บาท ลบ 0.10 บาท หรือ 6.10% สูงสุดที่ระดับ 1.73 บาท ต่ำสุดที่ระดับ 1.50 บาท มูลค่าการซื้อขาย 83.24 ล้านบาท
30 พ.ย. 2561

ผู้สื่อข่าวรายงานว่า ราคาหุ้น บริษัท ช ทวี จำกัด (มหาชน) หรือ CHO ล่าสุด ณ เวลา 15.57 น. อยู่ที่ระดับ 1.54 บาท ลบ 0.10 บาท หรือ 6.10% สูงสุดที่ระดับ 1.73 บาท ต่ำสุดที่ระดับ 1.50 บาท มูลค่าการซื้อขาย 83.24 ล้านบาท

ทั้งนี้ ราคาหุ้น CHO ปรับตัวลดลงอย่างหนักในวันนี้ (30 พ.ย.) คาดว่าเกิดจากกระแสข่าวในโซเชียลมีเดีย ที่ได้มีการเปิดเผยภาพรถโดยสารปรับอากาศใช้เชื้อเพลิงก๊าซธรรมชาติ (รถเมล์เอ็นจีวี) สีฟ้า ยี่ห้อซันลอง (SUNLONG) ซึ่งองค์การขนส่งมวลชนกรุงเทพ (ขสมก.) นำมาให้บริการแก่ผู้โดยสาร
โดย รถโดยสารดังกล่าวมีความแตกต่างจากรถเมล์เอ็นจีวีของกลุ่มผู้ร่วมทำงาน SCN-CHO ซึ่งใช้ยี่ห้อบอนลัค (BONLUCK) อย่างชัดเจน โดยมีกระแสข่าวว่า ขสมก. ได้เช่ารถคันดังกล่าวจากบริษัท เบสท์ริน กรุ๊ป จำกัด ที่นำเข้ามาทางท่าเรือแหลมฉบัง ซึ่งก่อนหน้านี้ถูกกรมศุลกากรตรวจสอบพบสำแดงแหล่งที่มาอันเป็นเท็จ ก่อนถูกบอกเลิกสัญญาไปก่อนหน้านี้
ทั้งนี้ รถเมล์ NGV สีฟ้า ยี่ห้อซันลอง ก่อนหน้านี้เมื่อวันที่ 8 ก.ค. 2559 บริษัท เบสท์ริน กรุ๊ป จำกัด ชนะการประมูลการจัดหารถเมล์เอ็นจีวี 489 คัน ของ ขสมก. และลงนามในสัญญาไปเมื่อวันที่ 30 ก.ย. 2559 ต่อมาบริษัท ซุปเปอร์ซาร่า จำกัด ซึ่งเป็นผู้นำเข้ารถเมล์เอ็นจีวีให้เบสท์ริน กรุ๊ป ถูกกรมศุลกากรตั้งข้อกล่าวหาสำแดงใบรับรองถิ่นสินค้าเป็นเท็จ (Form D) ว่ามาจากประเทศมาเลเซีย เพื่อขอใช้สิทธิยกเว้นภาษีนำเข้ารถเมล์เอ็นจีวี ตามข้อตกลงเขตการค้าเสรีอาเซียน 100 คัน กระทั่ง ขสมก. ได้บอกเลิกสัญญาและจัดการประมูลครั้งใหม่ นำมาสู่การที่เบสท์ริน กรุ๊ป ฟ้องร้องต่อศาลปกครองกลาง กระทั่งวันที่ 10 เม.ย. 2561 ศาลปกครองกลางมีคำสั่งให้ ขสมก. ชดใช้ค่าเสียหายแก่เบสท์ริน กรุ๊ป 1,160 ล้านบาท
อย่างไรก็ตาม ขณะนี้ยังไม่มีรายงานข่าวอย่างเป็นทางการ ขณะที่ทาง ขสมก. ยังไม่ได้ออกมาชี้แจงถึงประเด็นดังกล่าวแต่อย่างใด
 
อนึ่ง บริษัท ช ทวี จํากัด (มหาชน) หรือ CHO และบริษัท สแกน อินเตอร์ จำกัด (มหาชน) หรือ SCN ในนาม “กลุ่มร่วมทํางาน SCN-CHO” ได้รับสัญญาซื้อขายและจ้างซ่อมแซมบํารุงรักษารถโดยสารปรับอากาศใช้เชื้อเพลิงก๊าซธรรมชาติ (NGV) จํานวน 489 คัน กับองค์การขนส่งมวลชนกรุงเทพ (ขสมก.) โดยเมื่อวันที 15 พฤศจิกายน พ.ศ.2561 ขสมก. ได้ชําระค่ารถจํานวน 100 คันแรกที่ส่งมอบแล้ว และเมื่อวันที่ 27 พฤศจิกายน พ.ศ.2561 CHO ในนาม “กลุ่มร่วมทํางาน SCN-CHO” ได้ดําเนินการส่งมอบรถโดยสารปรับอากาศใช้เชื้อเพลิงก๊าซธรรมชาติ (NGV) รอบที่ 2 จํานวน 100 คัน เรียบร้อยแล้ว